Nagy sáv, nagy védelem - a kiberbiztonság modern faktorai
Keleti Arthur, IT Biztonsági Stratéga, T-systems Magyarország Zrt.

A kiberbiztonság területén komoly gondjaink vannak. A szakembereknek és a vállalatoknak is. Van aki tud róluk, van aki még nem. Egyszerre kell szembenéznünk hatalmas adatmennyiségekben és folyamatosan módosított alkalmazásokban  megbújó hibákkal és rosszindulatú programokkal. Mindezt olyanok okozzák, akiknek a motivációi legalább olyan széles skálán mozognak, mint a támadási módszereik. A szándékot vezérlő listán van állami megbízás, ipari kémkedés, kiberterrorizmus, fehér galléros bűnözés és egyszerű rosszindulat is. Az eszközlista pedig a leterheléses támadásoktól, a mindenki számára ismeretlen hibák kihasználásán át egészen a mobil kémprogramok használatáig terjed. Ilyen környezetben kell ma is hatékony vállalatot működtetni és adott esetben telekommunikációs szolgáltatásokat nyújtani. Gondjaink azért vannak, mert a mai magyar vállalatok nehezen vagy egyáltalán nem tudnak ezzel lépést tartani. Erről és a megoldás felé vezető útról szól majd az előadás.